Mogens Jensen (S), 2023-05-25:
Tak for det, formand.
Den her dag har jeg set frem til, for kunsten og kulturen er for Socialdemokratiet er en helt fundamental grundpille i vores samfund.
Det er helt afgørende for vores samfundsudvikling og vores udvikling som mennesker, sammenhængskraften i vores samfund, og derfor er det vigtigt, at vi i dag kan tage temperaturen på kulturlivet, kunsten og alle dens forgreninger i Danmark og diskutere udfordringer og løsninger.
Så tak for redegørelsen, minister, det er jo den første i 25 år, men jeg har med glæde læst den, ligesom jeg gennem årene også har læst tidligere kulturministres redegørelser, i hvert fald nogle af dem, som jo også flere socialdemokratiske kulturministre har bidraget med.
De er alle gode til at få viden og forstand af, og det får vi sikkert også af debatten her i dag.
Vi kan da i hvert fald forsøge.
Men hvorfor er det egentlig, at kunst og kultur er så vigtigt?
Det fylder jo ikke meget, når vi ser prioriteringslisterne i diverse medier op til folketingsvalg eller kommunale valg, men for Socialdemokratiet er god kunst i alle dens former, et mangfoldigt, rigt kultur- og foreningsliv samt et godt og tilgængeligt medieindhold en grundlæggende forudsætning for et stærkt, demokratisk, dannet velfærdssamfund, som bygger på fællesskab, og som giver alle danskere mulighed for at leve en indholdsrig og oplyst tilværelse.
Kunst, kulturliv, foreningsliv og medier spiller mindst fire vigtige roller i velfærdssamfundet.
Det er en stærk bidragyder til vores alle sammens livsglæde, æstetiske nydelse og sanselighed; det er et helt afgørende fundament for det enkelte menneskes almene dannelse, hvor det jo sammen med det formelle uddannelsessystem skaber baggrund for selvrefleksion, samfundskritik og udsyn; det medvirker i den grad også til at skabe vores historiske identitet; og det bidrager afgørende til vores fællesskab og også den kulturelle integration gennem deltagelse og fælles oplevelser.
Endelig er det en utrolig stærk motor for kreativ innovation og udvikling i såvel de kreative som øvrige erhverv.
Så selv om kunst og kultur måske ikke fylder så meget på toptilisten for vælgere op til et valg, tror jeg alligevel, at de fleste, hvis de tænker over det, må erkende, at kunst og kultur fylder langt mere og betyder langt mere for vores liv, end vi umiddelbart erkender.
For forestil dig kort, at der i din egen dagligdag hverken var nyheder, film, dokumentarer eller serier i dit fjernsyn eller på din computer, at der ikke var musik, eller at der ikke var foreningsaktiviteter, sport, sang, bøger, aviser, blade eller malerier.
Kunne man leve med det?
Det er jeg overbevist om at der ikke rigtig var nogen der kunne.
Det ville blive et liv, som måske mest af alt handler om at overleve snarere end at leve, sanse, opleve, mødes, forundres, grine, græde og blive klogere, altså alt det, som kunsten, kulturen og foreningslivet kan.
Så det har stor betydning for vores daglige liv, om vi erkender det eller ej, og netop fordi kunst og kultur er så afgørende en del af vores dannelse, er det for Socialdemokratiet også helt afgørende, at alle danskere kan tage aktivt del i kulturlivet.
Det handler i høj grad om, at vi lykkes med at fjerne barrierer for, at flere kan være med, men i lige så høj grad også om, at vi har tilbud, som er relevante i forskellige danskeres øjne.
Der skal være en bredde, der skal være en vifte af forskelligheder.
Samtidig skal vi arbejde for den bedste kvalitet; vi skal fremme det ypperste, som sætter Danmark på verdenskortet – film, sport, scenekunst og musik i verdensklasse.
Ofte er det jo en del af den kulturpolitiske diskussion, om der skal prioriteres mellem elite og bredde, men stjerner og elite forudsætter bredde, det forudsætter et bredt og folkeligt grundlag og en stærk talentmasse.
Derfor må bredde og elite altid følges ad.